CELEX: 32019D2251
Language: bg
Date: 2019-12-19 00:00:00
Title: Решение за изпълнение (EС) 2019/2251 на Съвета от 19 декември 2019 година относно механизъм за компенсиране на държавата членка, чийто национален член е избран за председател на Евроюст

30.12.2019   
               
               
                  BG
               
               
                  Официален вестник на Европейския съюз
               
               
                  L 336/310
               
            
         РЕШЕНИЕ ЗА ИЗПЪЛНЕНИЕ (EС) 2019/2251 НА СЪВЕТА
         от 19 декември 2019 година
         относно механизъм за компенсиране на държавата членка, чийто национален член е избран за председател на Евроюст
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1727 на Европейския парламент и на Съвета от 14 ноември 2018 г. относно Агенцията на Европейския съюз за сътрудничество в областта на наказателното правосъдие (Евроюст) и за замяна и отмяна на Решение 2002/187/ПВР на Съвета (1), и по-специално член 12 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В съответствие с Регламент (ЕС) 2018/1727 и процедурния правилник на Евроюст националният член, избран за председател на Евроюст, има допълнителни функции.
                  
               
                     (2)
                  
                  
                     Изпълнението на функциите на председател на Евроюст оказва влияние върху обема на работата на заместника и помощника от държавата членка, чийто национален член е избран за председател, и съответната държава членка може да реши да командирова друго лице с подходяща квалификация, за да подсили националното си бюро за срока на мандата на председателя.
                  
               
                     (3)
                  
                  
                     В член 11, параграф 7 от Регламент (ЕС) 2018/1727 се предвижда, inter alia, че когато е командировано друго лице с подходяща квалификация, съответната държава членка има право да поиска компенсация.
                  
               
                     (4)
                  
                  
                     Компенсационният механизъм следва да гарантира равно третиране на националния член, избран за председател, и другото лице с подходяща квалификация, командировано от съответната държава членка, по отношение на действителното възстановяване на разходите за издръжка и другите свързани разноски.
                  
               
                     (5)
                  
                  
                     Дания не е обвързана от Регламент (ЕС) 2018/1727 и, следователно, не участва в приемането и прилагането на настоящото решение, което е в изпълнение на Регламент (ЕС) 2018/1727.
                  
               
                     (6)
                  
                  
                     Ирландия и Обединеното кралство са обвързани от Регламент (ЕС) 2018/1727 и, следователно, участват в приемането и прилагането на настоящото решение, което е в изпълнение на Регламент (ЕС) 2018/1727,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Държава членка, чийто национален член е избран за председател на Евроюст и която поради това е командировала друго лице в националното си бюро и поради това съгласно член 11, параграф 7 от Регламент (ЕС) 2018/1727 има право да поиска от колегията на Евроюст (наричана по-нататък „колегията“) компенсация за това друго лице, посочва в заявлението си следната информация:
               
                           a)
                        
                        
                           решението на съответната държава членка за командироване на въпросното лице;
                        
                     
                           б)
                        
                        
                           обосновка за необходимостта да подсили националното си бюро поради увеличаване на обема на работата;
                        
                     
                           в)
                        
                        
                           подробна информация относно националната месечна брутна заплата на командированото лице;
                        
                     
                           г)
                        
                        
                           подробна информация относно всички разходи за издръжка и другите свързани разноски за командированото лице съгласно националното право;
                        
                     
                           д)
                        
                        
                           подробна информация за банковата сметка, по която трябва да се превежда компенсацията.
                        
                     
            
               2.   Съответната държава членка изпраща заявлението за компенсация до колегията в шестмесечен срок от решението за командироване на лицето.
            
         
         
            Член 2
            
               1.   Решението за предоставяне на компенсацията се взема от колегията в срок от три месеца от получаването на заявлението.
            
            
               2.   Съответната държава членка има право на компенсация за периода, в който националният ѝ член е председател, и за съответния срок на командироване на даденото лице.
            
         
         
            Член 3
            
               1.   Съгласно предвиденото в член 12, параграф 3 от Регламент (ЕС) 2018/1727 Евроюст възстановява на съответната държава членка следното:
               
                           a)
                        
                        
                           50 % от размера на националната месечна брутна заплата на командированото лице; и
                        
                     
                           б)
                        
                        
                           разходите за издръжка и другите свързани разноски, които действително се правят от съответната държава членка във връзка с командированото лице.
                        
                     
            
               2.   Разноските по параграф 1, буква б) се възстановяват само ако съгласно националното законодателство командированото лице има право на някакъв вид надбавки или плащания за разноски, които по своя характер са подобни на предвидените в приложение VII към Правилника за длъжностните лица на Европейския съюз (наричан по-нататък „Правилник за длъжностните лица“) (2), като например: семейни надбавки, надбавка за експатриране, възстановяване на разноски, свързани с поемането на служебните функции, включително надбавка за настаняване, надбавка за пренастаняване, пътни разноски, разноски за пренасяне, дневна надбавка.
            
            
               3.   Евроюст възстановява разноските на съответната държава членка съгласно условията и финансовите ограничения, прилагани в тази държава членка. Възстановяването на разноските не може при никакви обстоятелства да превишава максималния размер на надбавките или плащанията, съответстващи на разноските, както е предвидено в приложение VII към Правилника за длъжностните лица.
            
         
         
            Член 4
            Настоящото решение влиза в сила на в деня на приемането му.
         
         
            Съставено в Брюксел на 19 декември 2019 година.
            
               
                  За Съвета
               
               
                  Председател
               
               K. MIKKONEN
            
         
         
            (1)  OВ L 295, 21.11.2018 г., стр. 138.
         
            (2)  Регламент (ЕИО, Евратом, ЕОВС) № 259/68 на Съвета от 29 февруари 1968 г. относно Правилника за длъжностните лица на Европейските общности и Условията за работа на другите служители на Европейските общности и относно постановяване на специални мерки, временно приложими за длъжностните лица на Комисията (ОВ L 56, 4.3.1968 г., стр. 1).